
	RETNINGSLINJER FOR TILDELING AV FORSKNINGSTERMIN 

	Vedtatt av: Universitetsstyret , sak S 149/97 
	Dato: 6.11.97

	Endret av: Universitetsstyret, sak S 51-01

Endret av: Universitetsstyret, sak S 45-05  
	Dato: 27.03.01

Dato: 22.06.05

	Jnr. 200002864/200503736


1. Formål

Hensikten med forskningstermin er å gi mulighet til sammenhengende forskningsvirksomhet. Forskningsterminen skal brukes til konsentrasjon omkring forskningsprosjekter, utvikling av internasjonale forskningskontakter og faglig fornyelse mer allment.

Fast ansatte i stilling som professor og førsteamanuensis har rett til å søke om forskningstermin etter retningslinjene. Som fast ansatt regnes i denne sammenheng også ansatte på kvalifiseringsvilkår etter tjenestemannslovens forskrift § 5 nr.1.

2. Søknad

Begrunnet søknad om forskningstermin sendes fakultetet/Norges fiskerihøgskole/ Universitetsmuseet på eget skjema. Med søknaden skal følge en plan for hvordan terminen er tenkt benyttet. Søknadsfrist fastsettes av det enkelte fakultet/Norges fiskerihøgskole/Universitetsmuseet. 

3. Tildeling

Forskningstermin tildeles av det enkelte fakultet/Norges fiskerihøgskole/Universitetsmuseet innen 15. mai året før forskningsterminen skal påbegynnes. Tildelingen forutsetter at vedkommende institutt finner søkerens arbeidsplan for forskningsterminen tilfredsstillende. I vurderingen må det også tas hensyn til arbeids- og budsjettsituasjonen ved den enkelte enhet. En må sørge for at veiledningsforhold til mastergrads-/doktorgradsstudenter kan videreføres på tilfredsstillende måte. 

Dersom det av undervisnings- eller budsjettmessige grunner blir behov for en prioritering av søkerne, skal det legges vekt på opptjent ansiennitet (jf. pkt. 4), de fremlagte forskningsplaner, tidligere forskningsinnsats, behov for å legge forskningsvirksomheten til et annet sted enn egen institusjon, kvinners mulighet for å kvalifisere seg til professorat, særlig stor belastning/innsats gjennom lengre tid innen undervisning, veiledning, administrasjon eller omsorgsarbeid mm. 

Dersom to søkere står tilnærmet likt etter en samlet vurdering ut i fra ansiennitet, faglige og arbeidsmessige kriterier, skal kvinnelig søker gå foran en mannlig søker.
4. Opptjening av ansiennitet og avvikling

Det kan gis inntil ett års forskningstermin etter 4 tjenesteår ved Universitetet i Tromsø. 

Det forutsettes at tjenesten har vært sammenhengende og avviklet med en arbeidstidsfordeling mellom forskning, undervisning, formidling, samlingsarbeid og administrasjon som er i samsvar med retningslinjer for fordeling av arbeidsoppgaver for tilsatte i undervisnings- og forskerstillinger. Det kan tilsvarende gis inntil ett semesters forskningstermin etter 2 års sammenhengende tjenestetid.

Rektor, prorektor, dekan, høgskolerektor og valgt leder ved Tromsø museum har etter én funksjonsperiode (4 år) rett til forskningstermin i 16 måneder. Etter to sammenhengende funksjonsperioder (8 år) har disse rett til 32 måneders forskningstermin.
Denne ordningen forutsetter at opptjent ordinær forskningstermin ikke avvikles i lederperioden.

Ved kortere funksjonstid enn 4 år, har disse rett til ordinær forskningstermin etter gjeldende opptjeningsregler.

Prodekan og høgskoleprorektor har etter én funksjonsperiode (4 år) rett til forskningstermin i 14 måneder. Etter to sammenhengende funksjonsperioder (8 år) har disse rett til 28 måneders forskningstermin. Denne ordningen forutsetter at opptjent ordinær forskningstermin ikke avvikles i funksjonsperioden. Ved kortere funksjonstid enn 4 år, har disse rett til ordinær forskningstermin etter gjeldende opptjeningsregler.

Instituttledere (gjelder for ansatte som har permisjon fra vitenskapelig stilling ved UiTø) har etter én åremålsperiode (4 år) rett til forskningstermin i 14 måneder. Etter to sammenhengende åremålsperioder (8 år) har disse rett til 28 måneders forskningstermin. Ved ytterligere forlengelse av åremålsstillingen til tre sammenhengende perioder, gis det rett til maksimalt 36 måneders forskningstermin.  Fakultetet avgjør hvorvidt instituttleder kan avvikle forskningstermin i åremålsperioden. Eventuell forskningstermin i åremålsperioden bør som regel ikke overstige 6 måneder.


   
I forbindelse med forskningstermin skal det settes av sentrale driftsmidler til rektor og prorektor i det enkelte tilfelle. For dekan, høgskolerektor og valgt leder ved Tromsø museum skal den enkelte budsjettenhet avsette tilstrekkelige driftsmidler under hensyn til budsjettsituasjonen og øvrige prioriteringer. 

Forskningsterminer starter normalt 1.1 eller 1.8 i året etter søknadsåret. Forskningsterminer avsluttes normalt 31.7 eller 31.12. 

Forskningsterminer skal normalt avvikles sammenhengende. Ved forskningstermin på ett år er eventuell ferie inkludert i terminen. 

Ansiennitet til ny forskningstermin opparbeides fra forskningsterminens avslutning. 

Dersom tjenestelige hensyn tilsier det, kan forskningstermin tas ut inntil ett år "før tiden" mot at neste forskningstermin utsettes tilsvarende, eller inntil ett år "etter tiden" mot at neste forskningstermin kan tas ut tilsvarende tidligere. 

Permisjon avbryter ikke tjenestetiden men går til fradrag i opptjeningstiden. 

Permisjon med hjemmel i lov, hovedtariffavtalen eller hovedavtalen for statsansatte (dvs. sykepermisjon, fødelspermisjon, omsorgspermisjon, velferdspermisjon, permisjon for å avtjene verneplikt og permisjon for organisasjonsmessige oppdrag) kan regnes som "tjeneste" etter særskilt vurdering i hvert enkelt tilfelle. Ved søknader om forskningstermin etter lengre tids fravær forutsettes det at søkerens behov for faglig oppdatering og søkerens planer for terminen gis særskilt vurdering. 

Forskyvninger av forskningstermin kan gjøres etter bestemmelsene over.

Internt frikjøp fra undervisningsplikten for tilsatte på kvalifiseringsvilkår og for kvinner under ordninger som er vedtatt i styresak S 13-03, fører ikke til avkorting av ansiennitet.

Midlertidig tilsatte førsteamanuenser/amanuenser og professorer som går over i et fast tilsettingsforhold, får medregnet det midlertidige tilsettingsforholdet i ansienniteten. 

Ved Institutt for klinisk medisin får kliniske stipendiater som har 6 års tilsettingstid /50 % pliktarbeid medregnet 2 år ved overgang til fast stilling.

Ved direkte overgang fra stilling som førsteamanuensis/amanuensis og professor ved andre norske universiteter og vitenskapelige høgskoler medtas eventuell opptjent ansiennitet. Ved overgang fra andre institusjoner (norske eller utenlandske) vurderes eventuell medtaking av ansiennitet i hvert enkelt tilfelle. Det bør da legges vekt på stillingens tilknytning til Universitetet i Tromsø eller universitetssystemet generelt. 

Det kreves likevel minst ett års tjenestetid ved Universitetet i Tromsø.

Dersom en forskningstermin må avbrytes som følge av sykdom, fødsel mm, kan vedkommende etter søknad få gjennomføre terminen på et senere tidspunkt. 

5. Klage

Avslag på søknad om forskningstermin kan ankes til universitetstyret som avgjør saken.

6. Rettigheter og plikter

Den som har forskningstermin er fritatt for undervisning, veiledning, administrasjon og har ikke tilstedeværelsesplikt.

Den som har forskningstermin har plikt til å konsentrere sin arbeidsinnsats om de(t) prosjekt(er) som danner grunnlaget for søknaden om forskningstermin. 

Den som har forskningstermin skal ikke, uten i samråd med sitt institutt, påta seg undervisning, eksamensarbeid eller annet arbeid som kan være til hinder for konsentrasjon om forskningsvirksomheten. Om nødvendig kan likevel veiledning av hovedfags- og doktorgradsstudenter mm videreføres.

7. Rapportering

Innen to måneder etter forskningsterminens utløp skal det innleveres en skriftlig rapport om resultatet av forskningsterminen og hvordan denne vil influere på forskningsplanene videre. For at søknad om neste forskningstermin skal bli vurdert, er det en forutsetning at slik rapport er levert. 

8. Utfyllende bestemmelser

Det enkelte fakultet/Norges fiskerihøgskole/Universitetsmuseet kan fastsette eventuelle utfyllende bestemmelser. 

